Virallinen lehti nro C 341 , 29/11/1999 s. 0064



KIRJALLINEN KYSYMYS E-0185/99 esittäjä(t): Carlos Carnero González (PSE) komissiolle (11. helmikuuta 1999) Aihe: Madridin autonomian ja CC.OO. ja UGT -ammattiyhdistysten keskustoimistojen allekirjoittaman työllisyyden vakautta ja laatua koskevan sopimuksen käsittely Useissa espanjalaisissa tiedotusvälineissä kerrottiin muutama päivä sitten, että Euroopan komissio oli tiettyjen yrittäjäjärjestöjen aloitteesta ottanut käsittelyyn Madridin autonomisen hallituksen ja Comisiones Obreras ja Union General de Trabajadores -ammattijärjestöjen keskustoimistojen vuonna 1997 allekirjoittaman työllisyyden vakautta ja laatua käsittelevän sopimuksen. Alueen tärkeimmät poliittiset voimat ja suurin osa kansalaisista pitivät tekohetkellä sopimusta onnistuneena. Voiko komissio vahvistaa ottaneensa tämän asian käsittelyyn? Mikäli vastaus on kyllä, katsooko komissio, että mainittu sopimus saattaisi rikkoa joitakin niistä periaatteista, joihin yhtenäismarkkinoiden toiminta perustuu? Jos vastaus on kyllä, mitkä ovat syyt siihen? Onko komissio tietoinen siitä, että Espanjan hallitus hyväksyi aikoinaan sopimuksen? Eikö komission mielestä yleisesti ottaen - ja erityisesti maissa kuten Espanja ja maakunnissa kuten Madrid, joissa työttömyysluvut ovat korkeat - työttömyyden torjunnan olisi oltava kaikkien hallintoelinten ja luonnollisesti työmarkkinaosapuolien tavoitteena? Yhtyykö komissio siihen, että yhtenä Euroopan unionin tavoitteena on oltava laadukkaiden ja mahdollisimman pysyvien työpaikkojen luominen? Katsooko komissio, että julkisen vallan velvollisuutena on sosiaali- ja työpolitiikan alalla edistää heikommassa asemassa olevien ryhmien, kuten fyysisesti tai psyykkisesti rajoittuneiden henkilöiden, integraatiota yhteiskuntaan? Eikö komissio katso, että Madridin autonomian ja ammattijärjestöjen keskustoimistojen vuonna 1997 allekirjoittama sopimus on kolmen viimeksi esitetyn kysymyksen suuntainen ja tue lisäksi Euroopan sosiaalipolitiikan vakiinnuttamista? Komission jäsenen Pádraig Flynninkomission puolesta antama vastaus (9. huhtikuuta 1999) Komissio otti kantelun perusteella yhteyttä Espanjan viranomaisiin saadakseen tietoja asetusluonnoksesta, jolla Madridin autonominen kunta aikoi panna täytäntöön puitesopimuksen työllisyyden vakauden ja laadun tukemiseksi, sekä tietyistä saman autonomisen kunnan käynnistämistä tarjouskilpailuista. Komission kirjeessä kiinnitettiin Espanjan viranomaisten huomio ongelmiin, joita asetuksen hyväksyminen voisi aiheuttaa yhteisön oikeuden kannalta. Siinä viitattiin myös direktiiveihin, joilla sovitetaan yhteen julkisia hankintoja koskevia sopimustentekomenettelyjä, varsinkin niiden säännöksiin tarjouskilpailun ratkaisuperusteista. Kyseisen asetusluonnoksen (josta tuli 17. joulukuuta asetus 213/1998) mukaan julkisia hankintoja koskevissa sopimustentekomenettelyissä Madridin julkishallinnon sekä sen alaisten yksiköiden on otettava huomioon pysyvien työpaikkojen luominen tai säilyminen tarjouskilpailun ratkaisuperusteena. Tällä perusteella on joka tapauksessa 20 %:n painotus. Julkisia hankintoja koskevissa yhteisön direktiiveissä kuitenkin pyritään yhtenäismarkkinoiden toteuttamiseksi takaamaan muun muassa syrjimättömyysperiaatteen ja yhdenvertaisuusperiaatteen noudattaminen. Toisaalta niissä pyritään julkisten varojen terveempään hallintaan parantamalla hinta-laatu-suhdetta hallintoelinten tekemissä hankinnoissa. Siksi niissä säädetään sellaisista tarjouskilpailun ratkaisuperusteista, joissa otetaan huomioon konkreettisen tarjouksen ominaisuudet, on se sitten ainoastaan hinta tai yhdistelmä monenlaisista kyseistä hankintaa koskevista perusteista. Tässä yhteydessä on vaikea hyväksyä ratkaisuperusteita, jotka liittyvät ennemmin yrityksen rakenteeseen kuin tarjouksen laatuun. Mikään ei kuitenkaan estä esittämästä tarjouseritelmässä sellaisia sopimuksen täytäntöönpanoehtoja, joissa otetaan huomioon sosiaalisluonteisten velvoitteiden noudattaminen, kunhan ne eivät syrji toisista jäsenvaltioista tulevia tarjouksen tekijöitä. Lisäksi direktiivien mukaan on sallittua sulkea ulkopuolelle hakijat, jotka eivät noudata sosiaalialan lainsäädäntöä. Näistä syistä komissio arvioi, että tällainen sopimus voisi olla sisämarkkinoita koskevien periaatteiden vastainen. Wienissä 11.-12. joulukuuta 1998 kokoontuneen Eurooppa-neuvoston puheenjohtajan päätelmissä vahvistetaan, että työllisyys on Euroopan unionin tärkein painopistealue. Työllisyyden suuntaviivat vuodeksi 1999 hyväksyttiin virallisesti neuvoston päätöslauselmalla 22. helmikuuta 1999. Näiden suuntaviivojen 16. kohdassa neuvosto pyytää työmarkkinaosapuolia neuvottelemaan kaikilla aiheellisilla tasoilla sopimuksia, joilla pyritään työn organisoinnin nykyaikaistamiseen, myös joustaviin työaikajärjestelyihin, jotta voitaisiin parantaa yritysten tuottavuutta ja kilpailukykyä sekä saavuttaa joustavuuden ja työsuhdeturvan välillä tarvittava tasapaino. Vuoden 1999 työllisyyden suuntaviivojen 9. kohdassa todetaan, että kukin jäsenvaltio kiinnittää erityistä huomiota vammaisten, kansallisten vähemmistöjen ja muiden mahdollisesti toisia huonommassa asemassa olevien ryhmien ja henkilöiden tarpeisiin ja kehittää ehkäiseviä ja aktiivisia toimintalinjoja, joilla voidaan edistää heidän osallistumistaan työmarkkinoille. Työllisyyden kannalta olisi siksi suhtauduttava myönteisesti sopimuksen mahdollisuuksiin tukea työpaikkojen syntymistä.